Bangsbo Fortet i Frederikshavn er i denne weekend invaderet af tyske, amerikanske og engelske tropper. Det hele foregår dog på fredelig vis. De er nemlig inviteret af Nordjyllands Kystmuseum til at bo i bunkerne, som et forsøg på at gøre historieformidlingen mere levende. - Vi kan tydeligt mærke, at gæsterne bruger mere tid her, og at de er meget positive. Jo mere tid de bruger på stedet, jo mere historie kan vi servere for dem. For det er en endeløs mængde af historie, vi har her på stedet, siger Kenneth Kristensen, der arbejder som formidler på museet. Bangsbo fortet har 80 betonanlæg, hvoraf 70 af dem blev bygget under anden verdenskrig. Den tyske besættelsesmagt brugte bunkerne til at beskytte den strategisk vigtige havn i Frederikshavn. De tyske tropper, der har besat fortet i denne weekend, tilhører en gruppe, der kalder sig 'Regimentet'. Gruppen er en dansk reenactment forening, hvilket betyder, at de genopsætter historien ved at udføre den som et slags skuespil. - Vi forsøger at skabe et realistisk historisk portræt af en tysk militærenhed, hvor vi tilstræber os historisk korrekthed ned til mindste detalje i vores uniformer, eksercits og så videre, og det her er nogle vildt fede omgivelser til at gøre netop dette, siger Arjuna Thomassen, der kalder sig Otto Erwin Schmidt, når han er i karakter. Det er ikke tilfældigt, at museet har valgt netop denne weekend til eventet. I dag er det 77 år siden, at de Allierede gik i land i Normandiet. De allierede styrker kom primært fra USA, Storbritannien og Canada, men søfolk fra Danmark spillede også en rolle på denne dag. Derfor havde museet inviteret historikeren Jakob Tøtrup Kjærsgaard, der har skrevet en bog om netop de danske krigssejleres rolle under invasionen af Normandiet. - Det har jeg, fordi det var en lidt overset historie. Der var faktisk rigtig mange af de her danske krigssejlere, der var involveret. Omkring 800 danskere sejlede soldater og forsyninger ind til kysten til Normandiet, siger forfatteren. Eventet 'Bangsbo 4045' vil i fremtiden finde sted den første weekend i juni.
Nordjyllands Kystmuseum slog i denne weekend dørene op til et storstilet event på Bangsbo Fort. Her kunne de besøgende som noget helt nyt ikke bare høre om livet i bunkerne under Anden Verdenskrig, men rent faktisk også se det udspille sig med egne øjne.